ໃນວັນທີ 09 ກຸມພາ 2018, ທີ່ ຫ້ອງວ່າການສໍານັກງານນາຍົກລັດຖະມົນຕີ, ທ່ານ ອາລຸນແກ້ວ ກິດຕິຄຸນ, ລັດຖະມົນຕີປະຈຳສຳນັກງານນາຍົກລັດຖະມົນຕີ ແຫ່ງ ສປປ ລາວ, ໄດ້ຕ້ອນຮັບ ແລະ ພົບປະສອງຝ່າຍກັບ ທ່ານ ເຄັນທາໂຣ ໂຊໂນະອຸຣະ, ທີ່ປຶກສາພິເສດປະຈໍານາຍົກລັດຖະມົນຕີຍີ່ປຸ່ນ, ໃນໂອກາດທີ່ທ່ານ ແລະ ຄະນະ ເດີນທາງມາຢ້ຽມຢາມ ສປປ ລາວ.
ໃນໂອກາດພົບປະຄັ້ງນີ້, ສອງຝ່າຍໄດ້ຕີລາຄາສູງຕໍ່ສາຍພົວພັນມິດຕະພາບ ແລະ ການຮ່ວມມື ລະຫວ່າງ ສປປ ລາວ ແລະ ຍີ່ປຸ່ນ ທີ່ນັບມື້ນັບຂະຫຍາຍຕົວ ພາຍໃຕ້ການເປັນຄູ່ຮ່ວມຍຸດທະສາດ ນັບແຕ່ປີ 2016 ເປັນຕົ້ນມາ ທີ່ໄດ້ມີການຂະຫຍາຍຕົວ, ເຂົ້າສູ່ລ່ວງເລິກ ແລະ ເປັນຮູບປະທໍາໃນຫຼາຍດ້ານ ແລະ ສອງຝ່າຍໄດ້ປຶກສາຫາລືທິດທາງການຮ່ວມມືໃນຕໍ່ໜ້າ, ໂດຍສະເພາະການຮ່ວມມືສອງຝ່າຍທາງດ້ານການຄ້າແລະການລົງທຶນ, ການສ້າງຄວາມອາດສາ ມາດ,ການສຶກສາ, ການພັດທະນາຊົນນະບົດແລະລຶບລ້າງຄວາມທຸກຍາກ, ດ້ານວັດທະນະທຳ-ທ່ອງທ່ຽວ, ການຮ່ວມມືໃນຂອບພາກພື້ນແລະສາກົນ ແລະ ດ້ານອື່ນໆ, ເຊິ່ງເປັນການປະກອບສ່ວນເຂົ້າໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມຂອງສປປລາວກໍຄືແຜນການຮ່ວມມືລາວ-ຍີ່ປຸ່ນເພື່ອພັດທະນາ ສປປລາວແບບຍືນຍົງ.
ໃນໂອກາດນີ້, ທ່ານ ອາລຸນແກ້ວ ກິດຕິຄຸນ ໄດ້ສະແດງຄວາມຂອບໃຈໃນການຊ່ວຍເຫຼືອຂອງລັດຖະບານຍີ່ປຸ່ນ ຕໍ່ ສປປ ລາວ ໃນໄລຍະຜ່ານມາ, ເປັນຕົ້ນແມ່ນການຊ່ວຍເຫຼືອເພື່ອການພັດທະນາ (ODA), ການພັດທະນາພື້ນຖານໂຄງລ່າງ, ຊັບພະຍາກອນມະນຸດ, ສາທາລະນະສຸກ, ກະສິກຳ-ປ່າໄມ້ ແລະການສົ່ງອາສາສະໝັກ ແລະ ຊ່ຽວຊານມາຊ່ວຍເຫຼືອ ສປປ ລາວ, ເຊິ່ງເຫັນວ່າ ມີປະສິດຕິຜົນສູງ, ສາມາດຕອບສະໜອງຄວາມຮຽກຮ້ອງຕ້ອງການຕົວຈິງ ແລະ ທັງເປັນການປະກອບສ່ວນສຳຄັນເຂົ້າໃນການ ພັດທະນາເສດຖະກິດ-ສັງຄົມແລະ ການເຊື່ອມໂຍງເຂົ້າໃນພາກພື້ນຂອງ ສປປ ລາວ. ໃນໂອກາດດຽວກັນ, ທ່ານທີ່ປຶກສາພິເສດ ເຄັນທາໂຣ ໂຊໂນະອຸຣະ ກໍ່ໄດ້ສະແດງຄວາມຂອບໃຈ ຕໍ່ການຕ້ອນຮັບອັນອົບອຸ່ນ ແລະ ເຫັນດີຈະສືບຕໍ່ໃຫ້ການຮ່ວມມືຊ່ວຍເຫຼືອ ແລະ ສະໜັບສະໜູນການພັດທະນາປະເທດຊາດຂອງ ສປປ ລາວ ໃນອະນາຄົດ.
ຫຼັງພາຍສຳເລັດການພົບປະ, ທ່ານ ອາລຸນແກ້ວ ກິດຕິຄຸນ ແລະ ທ່ານ ເຄັນທາໂຣ ໂຊໂນະອຸຣະ ຍັງໄດ້ເຂົ້າຮ່ວມເປັນສັກຂີພິຍານໃນການຮ່ວມລົງນາມເອກະສານແລກປ່ຽນ “ໂຄງການປັບປຸງໂຮງໝໍເຊດຖາທິຣາດ ແລະ ໂຮງໝໍແຂວງຈໍາປາສັກ”, ເຊິ່ງເປັນໂຄງການຊ່ວຍເຫຼືອລ້າຈາກລັດຖະບານຢີ່ປຸ່ນ ມູນຄ່າ 1.940 ລ້ານເຢັນ (ໜຶ່ງພັນເກົ້າຮ້ອຍສີ່ສິບ ລ້ານເຢັນ). ຕາງໜ້າຝ່າຍລາວຮ່ວມລົງນາມໃນເອກະສານແລກປ່ຽນຄັ້ງນີ້ແມ່ນ ທ່ານ ນາງ ຄໍາເພົາ ເອີນທະວັນ, ຮອງລັດຖະມົນຕີກະຊວງການຕ່າງປະເທດ ແລະ ຕາງໜ້າຝ່າຍຍີ່ປຸ່ນແມ່ນ ທ່ານ ຕາເກຊິ ຮິກິຮາຣະ, ເອກອັກຄະລາຊະທູດຍີ່ປຸ່ນ ປະຈຳ ສປປ ລາວ ແລະ ມີບັນດາຕາງໜ້າຂະແໜງການທີ່ກ່ຽວຂ້ອງຂອງທັງສອງຝ່າຍ ເຂົ້າຮ່ວມ. ໂຄງການດັ່ງກ່າວແມ່ນນອນຢູ່ໃນແຜນການ ບູລິມະສິດຂອງລັດຖະບານລາວ ໃນການປັບປຸງວຽກງານສາທາລະນະສຸກ ເພື່ອຮັບປະກັນການບໍລິການການປິ່ນປົວ ແລະ ຮັກສາສຸຂະພາບຂອງປະຊາຊົນລາວບັນດາເຜົ່າໃຫ້ສະດວກ ແລະ ວ່ອງໄວຫຼາຍຂຶ້ນກວ່າເກົ່າ
ໃນໂອກາດມາຢ້ຽມຢາມ ສປປ ລາວ ຄັ້ງນີ້, ທ່ານ ເຄັນທາໂຣ ໂຊໂນະອຸຣະ ແລະ ຄະນະ ຍັງໄດ້ເຂົ້າຢ້ຽມຂໍ່ານັບ ພະນະທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ, ທີ່ ຫ້ອງວ່າການສຳນັກງານນາຍົກລັດຖະມົນຕີ ແລະ ເຂົ້າຢ້ຽມຂໍ່ານັບ ທ່ານ ພົນໂທ ຈັນສະໝອນ ຈັນຍາລາດ, ລັດຖະມົນຕີກະຊວງປ້ອງກັນປະເທດ, ທີ່ ກະຊວງປ້ອງກັນປະເທດ ອີກດ້ວຍ.